Tian wil onthou word as betroubare mensTian Lategan van Hoërskool Eldoraigne in Centurion het onderskeidings in Afrikaans, Engels, wiskunde, lewensoriëntering, besigheidstudies, rekeningkunde, inligtingstegnologie en fisiese wetenskappe behaal. Tian wil ŉ aktuaris word en begin vanjaar sy studie in dié rigting aan die Universiteit van Pretoria. Tian het bewondering vir sy pa, wie se opregtheid en sagte hart hom inspireer. Benewens ondersteunende familielede is dit harde werk wat gelei het tot Tian se akademiese sukses. “Ek is hardwerkend,” sê hy, “en weet waarheen ek op pad is.” Hy het op skool deelgeneem aan rugby en tennis. “Ek het hoofsaaklik sport gedoen om dit te geniet, nie noodwendig om te presteer nie.” In sy vrye tyd geniet hy ŉ goeie fliek, om te swem asook om tyd met sy honde deur te bring. Tian beskryf homself as ŉ goeie luisteraar en iemand wat daar is vir mense wanneer hulle ondersteuning nodig het. “Ek is vriendelik, maar nooit oppervlakkig nie. Ek sou graag wou dat mense my eendag onthou as ŉ vriendelike, hardwerkende en betroubare mens.” Tian het drie broers; Johan, Janlo en Jacques, asook ŉ suster Louise.